Деница Минчева
No Reason

chitanka.info

Причини.

Всеки, който се е озовавал

срещу лицето на любим човек предаден

и е понасял огнения удар на тежко запокитения

или безмълвно пропълзял въпрос

„Защо“,

веднага ще се съгласи

колко би било добре

в претъпканата наша банкова система

да има някъде един специален клон

предлагащ само този тип валута:

„причини“, „оправдания“, „мотиви“

Да имаш точен отговор

на този зъл въпрос „Защо“

понякога е по-отчайващо необходимо

от новата кола,

съседската жена

и всяка безподобно ценна вещ

вклинила се в живота ти претъпкан.

Дали не се намира по света

сред бепределно разпрострени океани

местенце обитавано от

хиляди

милиони

милиарди

осиротели нечии причини —

по една за всяка

дребна, едра, идиотска,

ослепително отблъскваща постъпка

останала необяснена.

Дали причините и следствията ще се срещнат някой ден?

Дали една със друга ще бъдат най-надлежно запознати?

Или като в онзи стих на вечния Превер

на все същата улица Сена

Тя ще продължи да плаче, моли, и крещи,

да го разтърсва за реверите протрити

и да настоява:

„Пиер, искам да зная!

Пиер, искам да зная!!!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.